
1. [bookmark: _Toc137721352]UVOD

Strategija upravljanja imovinom Općine Kamanje za razdoblje 2023. - 2030. godine (u daljnjem tekstu: Strategija) donosi se za potrebe Općine Kamanje.  

Strategija određuje dugoročne ciljeve i smjernice za upravljanje i raspolaganje imovinom u vlasništvu Općine Kamanje. 
Strategijom se želi osigurati ekonomski svrhovito, učinkovito i transparentno upravljanje imovinom Općine Kamanje, uz očuvanje i pronalaženje optimalnih rješenja za Općinu pri upravljanju i raspolaganju imovinom.   
Učinkovito upravljanje imovinom Općine Kamanje treba pridonijeti što boljem iskorištenju imovine kao i kvalitetnije upravljanje. Potrebno je provesti sveobuhvatnu analizu i procjenu tržišne vrijednosti svih nekretnina Općine, što predstavlja uvjet za izradu snimke i ocjene realnog stanja i vrijednosti tog dijela imovine Općine.   Na izradu i donošenje Strategije na odgovarajući način se primjenjuju pravila o upravljanju i raspolaganju imovinom u vlasništvu Republike Hrvatske. 
Stoga se ova Strategija oslanja na Zakon o upravljanju državnom imovinom (NN, broj 52/18), Strategiju upravljanja državnom imovinom za razdoblje 2019. – 2025. (NN, 96/19) te na odredbe i načela koja su propisana za upravljanje i raspolaganje državnom imovinom.  Raspolaganje imovinom, u zakonskom smislu, podrazumijeva sklapanje pravnih poslova čija je posljedica prijenos, otuđenje ili ograničenje prava vlasništva u korist druge pravne ili fizičke osobe, kao što su prodaja, darovanje, osnivanje prava građenja, osnivanje prava služnosti, zakup, najam, razvrgnuće suvlasničkih zajednica, zamjena, koncesija, osnivanje prava zaloga na imovini ili na drugi način te davanje na uporabu imovine.  

Upravljanje i raspolaganje imovinom temelji se na načelima javnosti, predvidljivosti, ekonomičnosti i odgovornosti:  

1. Načelo javnosti – osigurava se propisivanjem preglednih pravila i kriterija upravljanja imovinom u aktima Općine te njihovom javnom objavom, određivanjem ciljeva upravljanja imovinom u Strategiji upravljanja imovinom i Godišnjem planu upravljanja imovinom, redovitim upoznavanjem javnosti s aktivnostima tijela koja upravljaju imovinom i javnom objavom odluka o upravljanju imovinom, 

2. Načelo predvidljivosti – osigurava jednak i predvidljiv način raspolaganja imovinom u istim ili sličnim slučajevima, 

3. Načelo ekonomičnosti – imovinom se upravlja sukladno načelu ekonomičnosti radi ostvarivanja gospodarskih, infrastrukturnih, socijalnih i drugih ciljeva,

4. Načelo odgovornosti – osigurava se propisivanjem ovlasti i dužnosti pojedinih nositelja funkcija upravljanja i raspolaganja imovinom, nadzorom nad upravljanjem imovinom, izvješćivanjem o postignutim ciljevima i učincima upravljanja imovinom i poduzimanjem mjera protiv nositelja funkcija koji ne postupaju sukladno propisima.  


U upravljanju imovinom Općina Kamanje treba postupati kao dobar gospodar, što prije svega podrazumijeva izradu sveobuhvatnog popisa svih nekretnina u njezinom vlasništvu, s utvrđenim stanjem u kojem se nekretnine nalaze i određenom tržišnom vrijednosti, kao i utvrđivanje važnosti određenih nekretnina za Općinu te sagledavanje troškova i prihoda od nekretnina, radi učinkovitog korištenja.   

Odluke o upravljanju nekretninama treba temeljiti na najvećem mogućem ekonomskom učinku, a nekretnine treba primarno klasificirati na aktivne i neaktivne, tj. na one s kojima će se Općina koristiti za vlastite potrebe ili davati na korištenje drugima i na ostale nekretnine kojima će Općina raspolagati prema smjernicama iz Strategije.


2. [bookmark: _Toc137721353]VAŽEĆI NORMATIVNI I INSTITUCIONALNI OKVIR

2.1. [bookmark: _Toc137721354]Zakoni i drugi propisi

U vezi s nekretninama u primjeni je više zakonskih i podzakonskih propisa. Općina Kamanje je u poziciji imatelja vlastite imovine kojom se upravlja u skladu sa sustavom državne imovine pa je bitno pri upravljanju nekretninama uzeti u obzir i propise koji se odnose na državnu imovinu. 

Najznačajniji propisi koji uređuju stjecanje, upravljanje, raspolaganje i korištenje nekretnina su sljedeći:  
· Zakon o upravljanju državnom imovinom („Narodne novine” broj 52/18) 
· Zakon o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15-pročišćeni tekst i 94/17-ispravak pročišćenog teksta)
· Zakon o zemljišnim knjigama („Narodne novine” broj 63/19)      
· Zakon o prostornom uređenju („Narodne novine” broj 153/13, 65/17, 114/18, 39/19, 98/19) 
· Zakon o gradnji („Narodne novine” broj 153/13, 20/17, 39/19, 125/19) 
· Zakon o najmu stanova („Narodne novine” broj 91/96, 48/98, 66/98, 22/06, 68/18, 105/20) 
· Zakon o prodaji stanova na kojima postoji stanarsko pravo („Narodne novine“ broj 43/92, 69/92, 87/92, 25/93, 26/93, 48/93, 2/94, 44/94, 47/94, 58/95, 103/95, 11/96, 76/96, 111/96, 11/97, 103/97, 119/97, 68/98, 163/98, 22/99, 96/99, 120/00, 94/01, 78/02)
· Zakon o obveznim odnosima („Narodne novine“ broj 35/05, 41/08, 125/11, 78/15, 29/18) 
· Zakon o postupanju s nezakonito izgrađenim zgradama („Narodne novine“ broj 86/12, 143/13, 65/17, 14/19) 
· Zakon o zaštiti i očuvanju kulturnih dobara („Narodne novine“ broj 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14, 98/15, 44/17, 90/18, 32/20, 62/20) 
· Zakon o državnoj izmjeri i katastru nekretnina („Narodne novine” broj 112/18) 
· Zakon o zakupu i kupoprodaji poslovnog prostora („Narodne novine” broj 125/11, 64/15, 112/18) 
· Zakon o procjeni vrijednosti nekretnina („Narodne novine” broj 78/15) 
· Zakon o izvlaštenju i određivanju naknade („Narodne novine” broj 74/14, 69/17, 98/19)
· Zakon o lokalnoj i područnoj (regionalnoj) samoupravi („Narodne novine” broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15,  123/17, 98/19) 
· Zakon o uređivanju imovinskopravnih odnosa u svrhu izgradnje infrastrukturnih građevina („Narodne novine” broj 80/11)
· Zakon o komunalnom gospodarstvu („Narodne novine“ broj 68/18, 110/18, 32/20) 
· Zakon o poljoprivrednom zemljištu („Narodne novine“, br. 20/18, 115/18, 98/19) 
· Zakon o cestama („Narodne novine” broj 84/11, 22/13, 54/13, 148/13, 92/14, 110/19) 
· Zakon o javno-privatnom partnerstvu („Narodne novine” broj 78/12, 152/14, 114/18)
· Zakon o koncesijama („Narodne novine” broj 69/17, 107/20) 
· Zakon o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19)
· Zakon o proračunu („Narodne novine” broj 87/08, 136/12, 15/15) 
· Zakon o fiskalnoj odgovornosti („Narodne novine” broj 111/18) 
· Zakon o Središnjem registru državne imovine („Narodne novine“ broj 112/18) 
· Uredba o Središnjem registru državne imovine („Narodne novine“ broj 3/20) 
· Pravilnik o održavanju građevina („Narodne novine“ broj 122/14, 98/19) 
· Pravilnik o povezivanju zemljišne knjige i knjige položenih ugovora i o upisu vlasništva posebnog dijela nekretnine (etažnog vlasništva) („Narodne novine” broj 121/13, 61/18)
· Pravilnik o financijskom izvještavanju u proračunskom računovodstvu („Narodne novine“ broj 3/15, 93/15, 135/15, 2/17,28/17, 112/18, 126/19) 
· Pravilnik o proračunskom računovodstvu i računskom planu („Narodne novine” broj 124/14, 115/15, 87/16, 3/18, 126/19, 108/20)  

2.2. [bookmark: _Toc137721355]Akti Općine Kamanje

Radi uspješnog provođenja postupka upravljanja imovinom, Općina Kamanje posjeduje niz važnih dokumenata (Pravilnika, Odluka) koji služe kao podloga/dokaz o raspolaganju imovinom, a to su sljedeći:  
· Statut Općine Kamanje (Glasnik Općine Kamanje 01/21) 
· Odluka o uvjetima, načinu i postupku raspolaganja imovinom u vlasništvu Općine Kamanje (Glasnik Općine Kamanje) 
· Odluka o zakupu i kupoprodaji poslovnih prostora (Glasnik Općine Kamanje br.  
· Odluka o komunalnoj naknadi (Glasnik Općine Kamanje)
· Odluka o komunalnim djelatnostima na području Općine Kamanje (Glasnik Općine Kamanje
· Odluka o ustrojavanju evidencije komunalne infrastrukture općine Kamanje (Glasnik Općine Kamanje) 
· Odluka o grobljima u Općini Kamanje (Glasnik Općine Kamanje) 
· Pravilnik o kriterijima za određivanje zakupnine za poslovni prostor (Službene novine Općine Kamanje br. 1/14 i 5/15)
· Odluke o kriterijima davanja na upotrebu poslovnih prostora Općine Kamanje bez naknade („Glasnik općine Kamanje br. 03/12).


3. [bookmark: _Toc137721356]OPĆENITO O OPĆINI KAMANJE

Opći podaci o obvezniku

	OPĆINA KAMANJE

	Županija
	Karlovačka županija

	Broj stanovnika
	827 (Popis stanovništva iz 2021. godine)

	Sjedište Općine
	Kamanje

	Adresa
	Kamanje 106, 47282 Kamanje

	OIB
	01582703044

	IBAN
	HR8223400091862300007

	Web adresa
	www.kamanje.hr 

	E-mail
	opcina.kamanje@kamanje.hr 

	Telefon
	047 642 288

	Fax
	047 642 290



Općina Kamanje smještena je na zapadnom dijelu Karlovačke županije uz rijeku Kupu na sjeveru koja je dijelom i državna granica s Republikom Slovenijom. 
Na zapadu i jugu graniči s Općinom Žakanje, s istočne strane s Gradom Ozljem, a na sjeveru s Republikom Slovenijom. Proteže se na 14,81 km², zauzima 0,4% površine Karlovačke županije te je najmanja općina u županiji. 
Općina ima ruralni karakter i obuhvaća 7 naselja: Brlog Ozaljski, Kamanje, Mali Vrh Kamanjski, Orljakovo, Preseka Ozaljska, Reštovo i Veliki Vrh Kamanjski. 
Naselja su okružena prirodnim livadama, šumarcima i površinama koje su kultivirane pod vinogradima, vrtovima i voćnjacima. 
Kamanje je status općine dobilo 12.11.2003. godine, a do tada je područje Općine pripadalo Općini Žakanje.  
Općina Kamanje je uz Općine Ribnik i Saborsko jedna od tri najmanje općine Karlovačke županije i broji tek 827 stanovnika. 
Najviše stanovnika živi u naselju Kamanje (366 stanovnika) koje je ujedno i općinsko središte. Slijede ga naselje Orljakovo s 165 stanovnika te Reštovo s 101 stanovnika. Najmanje stanovnika živi u naseljima Preseka Ozaljska (5 stanovnika), Veliki Vrh Kamanjski (49 stanovnika) i Mali Vrh Kamanjski (67 stanovnika).

Tablica 1.  Broja stanovnika na području općine Kamanje
NASELJA			2021.
        Brlog Ozaljski		        74 
        Kamanje 			        366 
        Mali Vrh Kamanjski 	        67 
        Orljakovo			        165 
        Preseka Ozaljska		        5 
        Reštovo 			        101 
        Veliki Vrh Kamanjski 	        49 
              
          UKUPNO 	        827
Općina samostalno odlučuje o poslovima iz svog samoupravnog djelokruga u skladu s Ustavom Republike Hrvatske, zakonima i Statutom Općine Kamanje.  

Općina u okviru samoupravnog djelokruga obavlja poslove lokalnog značaja kojima se neposredno ostvaruju potrebe građana koji nisu Ustavom ili zakonom dodijeljeni državnim tijelima, a osobito poslove koji se odnose na: 
· uređenje naselja i stanovanja, 
· prostorno i urbanističko planiranje, 
· komunalno gospodarstvo, 
· brigu o djeci, 
· socijalnu skrb, 
· primarnu zdravstvenu zaštitu, 
· odgoj i osnovno obrazovanje, 
· kulturu, tjelesnu kulturu i šport, 
· zaštitu potrošača, 
· zaštitu i unapređenje prirodnog okoliša,  protupožarnu i civilnu zaštitu, 
· promet na svom području 
· te ostale poslove sukladno posebnim zakonima.  
Općinski načelnik zastupa Općinu i nositelj je izvršne vlasti u Općini. Mandat mu traje kao i Općinskom vijeću, odnosno 4 (četiri) godine.                                                  
Općinsko vijeće općine je predstavničko tijelo građana i tijelo lokalne samouprave koje donosi akte u okviru djelokruga lokalne samouprave te obavlja druge poslove u skladu sa zakonom i Statutom.  Općinsko vijeće općine Kamanje broji 7 (sedam) vijećnika izabranik u skladu sa zakonom. Mandat članova općinskog vijeća traje 4 (četiri) godine. 
Općinsko vijeće Općine Kamanje ima predsjednika i jednog potpredsjednika.  Za obavljanje poslova iz samoupravnog djelokruga Općine kao i poslova državne uprave prenijetih na Općinu, ustrojen je Jedinstveni upravni odjel. Jedinstvenim upravnim odjelom upravlja pročelnik kojega na temelju javnog natječaja imenuje općinski načelnik.  Sve pokretne i nepokretne stvari te imovinska prava koja pripadaju Općini čine njezinu imovinu.  Općina mora upravljati, koristiti se i gospodariti svojom imovinom pažnjom dobrog gospodara. 




4. [bookmark: _Toc137721357]ANALIZA POSTOJEĆEG STANJA UPRAVLJANJA I RASPOLAGANJA IMOVINOM U VLASNIŠTVU OPĆINE

4.1. [bookmark: _Toc137721358]Analiza Upravljanja imovinom u obliku pokretnine

Službena vozila
Službena vozila u vlasništvu Općine Kamanje koriste se za obavljanje službenih poslova i putovanja unutar i izvan područja Općine. Općina Kamanje ima u svom vlasništvu 1 službeno vozilo.

4.2. [bookmark: _Toc137721359]Analiza upravljanja imovinom u obliku vlasničkih udjela

Trgovačka društva doprinose stvaranju bruto društvenog proizvoda te nastavno povećavaju zaposlenost i njihovo je poslovanje značajno za mještane općine kao i za dijelove poslovnog sektora. Upravljanje poslovnim udjelima u trgovačkim društvima podrazumijeva posjedovanje, stjecanje i raspolaganje poslovnim udjelima te ostvarivanje prava članova društva sukladno važećim propisima.
Člankom 28. Statuta Općine Kamanje definirano je da Općinsko vijeće osniva javne ustanove, trgovačka društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Općinu,  predlaže glavnoj skupštini odnosno skupštini društva u kojem općina ima dionice ili udjele u vlasništvu članove upravnog tijela i nadzornog odbora trgovačkog društva, odlučuje o davanju suglasnosti za zaduživanje pravnim osobama koje je osnovala Općina ili koje su u većinskom vlasništvu Općine.
Općinsko vijeće Općine Kamanje na sjednici održanoj dana 17. prosinca 2019. godine donijelo je Odluku o stjecanju poslovnog udjela u temeljnom kapitalu trgovačkog društva MISTERION RIVIERA d.o.o. Stjecanje poslovnog udjela u javnom je interesu i interesu Općine Kamanje u cilju zajedničke provedbe razvoja turizma na području općine Kamanje. Poslovni udio u Društvu koji ima Općina Kamanje  iznosi 1.061,78 € (8.000,00 kuna), što čini 40% (četrdeset posto) temeljnog kapitala. Organi Društva su Uprava i Skupština. Upravu Društva čini jedan do tri člana – direktor.

4.3. [bookmark: _Toc137721360]Analiza upravljanja nekretninama

Člankom 48. Zakona o lokalnoj i područnoj (regionalnoj) samoupravi propisano je da vrijednostima nekretnina iznad 0,5% prihoda bez primitaka iz prethodne godine raspolaže Općinsko vijeće, a ispod iznosa 0,5% Općinski načelnik Općine Kamanje.   
Sve aktivnosti upravljanja i raspolaganja nekretninama moraju se odvijati sukladno važećim zakonima i biti usmjerene tome da doprinose najboljim rezultatima.
4.3.1. [bookmark: _Toc137721361]Analiza upravljanja poslovnim prostorima

Poslovni prostori su, prema odredbama Zakona o zakupu i kupoprodaji poslovnog prostora („Narodne novine“, br. 125/11,64/15, 112/18), poslovne zgrade, poslovne prostorije, garaže i garažna mjesta.   
Odlukom o zakupu i kupoprodaji poslovnih prostora (Glasnik Općine Kamanje br. 01/19) uređuju se zasnivanje i prestanak zakupa poslovnog prostora, uvjeti i postupak natječaja za davanje u zakup poslovnih prostora te međusobna prava i obveze zakupodavca i zakupnika poslovnog prostora u vlasništvu Općine Kamanje, odnosno poslovnim prostorima na kojima Općina Kamanje ima pravo raspolaganja i korištenja. 
Ovom Odlukom uređuju se i uvjeti i način kupoprodaje poslovnog prostora u vlasništvu Općine Kamanje.  
Kupoprodaja poslovnog prostora  
Poslovni prostor u vlasništvu Općine može se prodati sadašnjem zakupniku u smislu članka 2. stavak 1. Zakona o zakupu i kupoprodaji poslovnog prostora („Narodne novine“ br. 125/11, 64/15 i 112/18) koji ima sklopljen ugovor o zakupu s Općinom, koji uredno ispunjava sve obveze iz ugovora o zakupu i druge financijske obveze prema Općini, pod uvjetima i u postupku propisanim Zakonom o zakupu i kupoprodaji poslovnog prostora i u skladu s Odlukom o zakupu i kupoprodaji poslovnih prostora i to na temelju popisa poslovnih prostora koji su predmet kupoprodaje koji će se javno objaviti.   
Popis poslovnih prostora koji su predmet kupoprodaje, na prijedlog Načelnika utvrđuje Općinsko vijeće Općine Kamanje u skladu s odredbama posebnog propisa kojim se uređuje lokalna i regionalna (područna) samouprava. 
U popis poslovnih prostora ne mogu se uvrstiti poslovni prostori koji ne mogu biti predmet kupoprodaje sukladno Zakonu.   
Zakup poslovnog prostora  
Poslovni prostor daje se u zakup putem javnog natječaja, prikupljanjem pisanih ponuda u zatvorenim omotnicama. Odluku o raspisivanju javnog natječaja za zakup poslovnog prostora donosi općinski načelnik. Cjeloviti tekst javnog natječaja ističe se na oglasnoj ploči Općine i objavljuje na internet stranicama Općine. 
Obavijest o raspisivanju javnog natječaja objavljuje se u dnevnom tisku u skraćenom obliku uz naznaku gdje je objavljen cjeloviti tekst javnog natječaja. 
Iznimno, ugovor o zakupu poslovnog prostora sklapa se bez javnog natječaja kada ga međusobno sklapaju Općina Kamanje i Republika Hrvatska, odnosno Općina Kamanje i jedinice područne (regionalne) i lokalne samouprave, te pravne osobe u vlasništvu ili pretežitom vlasništvu Republike Hrvatske, Općine Kamanje i jedinica područne (regionalne) i lokalne samouprave, ako je to u interesu i cilju općeg, gospodarskog i socijalnog napretka njezinih građana.  
Poslovni prostor daje se u zakup na određeno vrijeme na rok do 5 godina koji se definira uvjetima natječaja. Iznimno se vrijeme zakupa u javnom natječaju može odrediti na rok duži od 5 godina, ali ne duži od 10 godina, u slučaju znatnih ulaganja u poslovni prostor.  
Općina Kamanje trenutno raspolaže sljedećim poslovnim prostorima danih u zakup:
	Red.br.
	Naziv poslovnog prostora
	Adresa
	Površina
	Iznos mjesečne zakupnine

	1.
	Poslovni prostor mrtvačnica
	Kamanje 106a
	96 m2
	203,86 eura



Odlukom o dodjeli na privremeno korištenje prostora u vlasništvu Općine Kamanje propisuju se uvjeti, mjerila i postupci za dodjelu prostora u vlasništvu Općine Kamanje na privremeno korištenje udrugama, političkim strankama, fizičkim i pravnim osobama.  
Privremenim korištenjem smatra se korištenje prostora za održavanje jednokratnih redovnih aktivnosti, projekata i seminara političkih stranaka, održavanje projekata, seminara, proslava, svadbi i drugih događanja u organizaciji fizičkih i pravnih osoba koje ne traje duže od 30 dana.  
Prostori se dodjeljuju na privremeno korištenje temeljem pisanog Zahtjeva korisnika upućenog načelniku Općine Kamanje.  
Prostori Općine Kamanje mogu se dati na privremeno korištenje bez naknade ili uz naknadu, a iznos naknade za privremeno korištenje utvrđen je Odlukom o dodjeli na privremeno korištenje prostora u vlasništvu Općine Kamanje.
Prostori u vlasništvu Općine Kamanje koji se daju na privremeno korištenje su:
	Red.br.
	Prostor koji se daje na povremeno korištenje

	1.
	Vijećnica Općinskog vijeća Općine Kamanje

	2.
	Prostor u zgradi Općine Kamanje - potkrovlje

	3. 
	Prostor u zgradi Općine Kamanje – prizemlje






4.3.2. [bookmark: _Toc137721362]Analiza upravljanja građevinskim i poljoprivrednim zemljištem

Građevinsko zemljište je, prema odredbama Zakona o prostornom uređenju („Narodne novine“, br. 153/13, 65/17, 114/18, 39/19, 98/19) zemljište unutar granica građevinskog područja te zemljište izvan građevinskog područja obuhvaćeno građevnom česticom na kojoj je izgrađena građevina.   
Građevinsko zemljište označava izgrađeno ili neizgrađeno zemljište koje je dokumentima prostornog uređenja predviđeno za izgradnju građevine ili za drugi način i oblik korištenja ili uređenja, a nalazi se unutar građevinskog područja.  
Poljoprivrednim zemljištem, u smislu Zakona o poljoprivrednom zemljištu („Narodne novine“, br. 20/18, 115/18, 98/19), smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare, kao i drugo zemljište koje se može privesti poljoprivrednoj proizvodnji.  U portfelju nekretnina u vlasništvu Općine Kamanje važan udio čine građevinska i poljoprivredna zemljišta koja predstavljaju velik potencijal za investicije i ostvarivanje ekonomskog rasta. 
Za što učinkovitije upravljanje i raspolaganje zemljištem u vlasništvu Općine Kamanje podrazumijeva se provođenje postupaka stavljanja zemljišta u funkciju: prodajom, osnivanjem prava građenja i prava služnosti, rješavanjem zahtjeva razvrgnuća suvlasničke zajednice na zemljištu u vlasništvu Republike Hrvatske, općine i drugih osoba, zatim provođenjem postupaka osnivanja založnog prava, davanjem u zakup zemljišta, ako upravljanje i raspolaganje njima nije u nadležnosti nekog drugog tijela. 
 Sredstva ostvarena od zakupa i davanja na korištenje poljoprivrednog zemljišta prihod su državnog proračuna 25%, 10% proračuna jedinice područne (regionalne) samouprave i 65% proračuna jedinice lokalne samouprave na čijem se području poljoprivredno zemljište nalazi, odnosno Općine Kamanje.

4.3.3. [bookmark: _Toc137721363]Analiza neprocijenjenih nekretnina

Procjena vrijednosti nekretnina u Republici Hrvatskoj regulirana je Zakonom o procjeni vrijednosti nekretnina („Narodne novine“, broj 78/15) koji je donesen 03. srpnja 2015. godine, a na snazi je od 25. srpnja 2015. godine.
Zakon se isključivo bavi tržišnom vrijednosti nekretnina koja se procjenjuje pomoću tri metode i sedam postupaka, a propisan je i način na koji se prikupljaju podatci koje procjenitelji dobiju primjenjujući propisanu metodologiju, te potom evaluiraju i dalje koriste. U slučaju povrede Zakona propisani su nadzor i sankcije. Procjenu vrijednosti nekretnine mogu vršiti jedino ovlaštene osobe: stalni sudski vještaci i stalni sudski procjenitelji.
Općina Kamanje će vršiti procjenu nekretnina u trenutku kada se za to ukaže potreba, odnosno prije raspolaganja nekretninama. Ukoliko se ukaže potreba za davanje u zakup ili prodaju nekretnine tada će se provesti procjena koju će obavljati ovlašteni sudski vještak s kojim je sklopljen okvirni ugovor za izradu elaborata o procjeni tržišne vrijednosti nekretnina ili pojedinačni ugovor. Sadržaj i oblik elaborata mora se izraditi sukladno zakonskim propisima i aktima te uputama iz ugovora sklopljenog s izabranim sudskim vještakom.
Početna cijena nekretnine utvrđuje se u visini tržišne cijene nekretnine sukladno procjeni vrijednosti ovlaštenog sudskog vještaka. Sudski vještak tržišnu vrijednost nekretnina utvrđuje sukladno odredbama Uredbe kojom se uređuje utvrđivanje tržišne vrijednosti, naknade za osnivanje prava građenja i naknade za osnivanje prava služnosti na nekretninama u vlasništvu Republike Hrvatske. U početni iznos kupoprodajne cijene su uključeni svi troškovi sudskog vještaka, troškovi formiranja građevinske čestice, ako je radi prodaje bilo potrebno formirati česticu.

4.4. [bookmark: _Toc137721364]Analiza upravljanja komunalnom infrastrukturom

Prema članku 59. Zakona o komunalnom gospodarstvu (''Narodne novine'' 68/18, 110/18, 32/20) komunalna infrastruktura jesu:  
1. nerazvrstane ceste  
2. javne prometne površine na kojima nije dopušten promet motornih vozila 
3. javna parkirališta  
4. javne garaže  
5. javne zelene površine  
6. građevine i uređaji javne namjene  
7. javna rasvjeta  
8. groblja i krematoriji na grobljima  
9. građevine namijenjene obavljanju javnog prijevoza.  
Osim gore navedenih građevina, predstavničko tijelo jedinice lokalne samouprave može odlukom odrediti i druge građevine komunalne infrastrukture, ako služe za obavljanje komunalne djelatnosti.  Programima održavanja i izgradnje komunalne infrastrukture na području Općine Kamanje u skladu s predvidivim sredstvima i izvorima financiranja, određuju se radovi na održavanju i izgradnji  objekata i uređaja komunalne infrastrukture.


4.4.1. [bookmark: _Toc137721365]Nerazvrstane ceste

Nerazvrstane ceste su ceste koje se koriste za promet vozilima i koje svatko može slobodno koristiti na način i pod uvjetima određenim Zakonom o cestama i drugim propisima, a koje nisu razvrstane kao javne ceste u smislu Zakona o cestama.  
Nerazvrstana cesta je javno dobro u općoj upotrebi u vlasništvu Općine Kamanje. 
Nerazvrstana cesta se ne može otuđiti iz vlasništva Općine Kamanje niti se na njoj mogu stjecati stvarna prava, osim prava služnosti i prava građenja radi građenja građevina sukladno odluci načelnika Općine Kamanje pod uvjetom da ne ometaju odvijanje prometa i održavanje nerazvrstane ceste.  
Nerazvrstane ceste koriste se na način koji omogućuje uredno odvijanje prometa, ne ugrožava sigurnost sudionika u prometu i ne oštećuje cestu.  
Odlukom o nerazvrstanim cestama na području Općine Kamanje uređuje se održavanje, građenje, rekonstrukcija, mjere za zaštitu i provođenje nadzora nad nerazvrstanim cestama i javnih površina na području Općine Kamanje. Mrežu nerazvrstanih cesta na području Općine čine: ulice, seoske ceste, seoski i poljski putovi te druge nerazvrstane javne prometne površine na kojima se odvija promet, a upisane su u registar nerazvrstanih cesta.  
Ulicom se smatra izgrađena cestovna površina u naselju, a koja nije razvrstana u javnu cestu. Seoskom cestom ili putom, smatra se izgrađena površina što prolazi kroz selo ili povezuje dva ili više zaseoka, zaseoke s javnim cestama i koja nije razvrstana u javnu cestu. 
Poljski put je površina koja se koristi za pristup poljoprivrednom i šumskom zemljištu i pristupačna je većem broju raznih korisnika po bilo kojoj osnovi. Druge nerazvrstane javne prometne površine, smatraju se površine za promet u mirovanju - parkirališta, pješačke staze i slično.  
Popis i jedinstvenu bazu podataka o nerazvrstanim cestama (Registar nerazvrstanih cesta) na području Općine donosi Općinski načelnik posebnom Odlukom.  
Nerazvrstane se ceste održavaju na temelju godišnjeg Programa održavanja komunalne infrastrukture kojeg donosi Općinsko vijeće Općine Kamanje na način da se na njima može obavljati trajan, siguran i nesmetan promet, bez opasnosti za osobe i imovinu.  
Građenje i rekonstrukcija nerazvrstanih cesta obavlja se sukladno godišnjem Programu gradnje objekata i uređaja komunalne infrastrukture kojeg donosi Općinsko vijeće Općine Kamanje.  
Održavanje nerazvrstanih cesta i zimsku službu obavlja Vlastiti pogon Općine Kamanje.


4.4.2. [bookmark: _Toc137721366]Javna parkirališta

Javna parkirališta su uređene javne površine koje se koriste za parkiranje motornih vozila i/ili drugih cestovnih vozila s pripadajućom opremom na zemljištu u vlasništvu jedinice lokalne samouprave.  Pod izgradnjom parkirališta podrazumijeva se uređenje javne površine koja se koristi za parkiranje motornih i drugih cestovnih vozila s svom pripadajućom opremom.  Na području Općine Kamanje postoje 2 javna parkirališta.

4.4.3. [bookmark: _Toc137721367]Javna rasvjeta

Javne prometne površine, pješačke i njima slične površine na javnim zelenim površinama i ostalim javnim površinama moraju biti opremljene sustavom javne rasvjete. 
Javna rasvjeta su građevine i uređaji za rasvjetljavanje nerazvrstanih cesta, javnih prometnih površina na kojima nije dopušten promet motornim vozilima, javnih cesta koje prolaze kroz naselje, javnih parkirališta, javnih zelenih površina te drugih javnih površina školskog, zdravstvenog i drugog društvenog značaja u vlasništvu jedinice lokalne samouprave.  Oprema i uređaji javne rasvjete moraju se redovito održavati u stanju funkcionalne sposobnosti i ispravnosti.  
Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.  
Redovito održavanje izvršava se tijekom cijele godine po potrebi.  Koncesionar za održavanje javne rasvjete na području Općine Kamanje je obrt BIG iz Žakanja

4.4.4. [bookmark: _Toc137721368]Javne (zelene) površine

Javne zelene površine su parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice i sl.  
Poslovi održavanja javnih zelenih površina na području Općine Kamanje obuhvaćaju strojnu košnju javnih površina, skupljanje i uhrpljivanje pokošene trave sa odvozom, krčenje terena, orezivanje grmlja, živice i sl., uređivanje cvjetnjaka, uređivanje vaza sa  cvijećem.  
Javne rekreacijske i sportske površine, dječja igrališta, kao i ostali sportski objekti, oprema i uređaji na njima, održavaju se u urednom i ispravnom stanju, a koriste se u skladu s namjenom.   
Održavanje javnih površina obavlja Vlastiti pogon Općine Kamanje.
4.4.5. [bookmark: _Toc137721369]Groblja i mrtvačnice

Groblja i krematoriji su ograđeni prostori zemljišta na kojem se nalaze grobna mjesta, prostori i zgrade za obavljanje ispraćaja i pokopa umrlih (građevine mrtvačnica i krematorija, dvorane za izlaganje na odru, prostorije za ispraćaj umrlih s potrebnom opremom i uređajima), pješačke staze te uređaji, predmeti i oprema na površinama groblja, sukladno posebnim propisima o grobljima.  
Na području Općine Kamanje postoje dva groblja i to u Kamanju i u Reštovu sa pratećim građevinama, odnosno mrtvačnicama.  
Način upravljanja grobljem kao i sva ostala pitanja regulirana su Odlukom o grobljima u Općini Kamanje. Grobljima upravlja Jedinstveni upravni odjel Općine Kamanje prema uvjetima i na način propisan Zakonom o komunalnom gospodarstvu, Zakon o grobljima i drugim propisima. 
Upravljanje grobljem obuhvaća dodjelu grobnih mjesta, vođenje grobnih očevidnika, registara i naplatu godišnje grobne naknade, uređenje, održavanje i rekonstrukciju groblja, na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima. 
O uređenju i održavanju dodijeljenih grobnih mjesta dužni su se brinuti korisnici. 

4.5. [bookmark: _Toc137721370]Ostali oblici imovine

Ostale oblike imovine čine: 
· nematerijalna imovina (projekti i elaborati),  
· materijalna imovina (IT oprema, namještaj, uredska oprema i sl.), 
· sitan inventar (inventar vrijednosti do 3.500,00 kn), 
· nefinancijska imovina u pripremi,
· novac u blagajni i banci,
· potraživanja, 
· zajmovi, 
· udjeli u glavnici, 
· obveze. 
 
Sva se imovina upisuje u odgovarajuće knjige osnovnih sredstava i sitnog inventara po kontima i amortizacijskim grupama sa naznačenom nabavnom i knjižnom vrijednosti. Jednom godišnje radi se inventura imovine i usklađuje se vrijednost.


4.6. [bookmark: _Toc137721371]Vođenje evidencije o imovini

Uspostavljanje ispravne baze podataka i popisa imovine lokalne samouprave iznimno je važan prvi korak u uspostavi djelotvornog sustava upravljanja imovinom. 
Detaljna baza podataka omogućit će lokalnoj samoupravi nadzor i analizu nekretnina i portfelja, kao i razvoj i primjenu strateškog plana za upravljanje različitim vrstama imovine.   Općina Kamanje vodi evidenciju o nekretninama u vlasništvu Općine.
 Evidentirane nekretnine knjigovodstveno se iskazuju u analitičkoj evidenciji dugotrajne imovine.  
Popis imovine i obveza mora se sastaviti na kraju svake poslovne godine sa stanjem na datum bilance. 
Općina Kamanje izvršila je popis imovine sa stanjem na dan 31.12. 2022. godine.  
Općina Kamanje je Odlukom o ustrojavanju evidencije komunalne infrastrukture općine Kamanje te sukladno odredbama čl. 60., 63., i 131. Zakona o komunalnom gospodarstvu (''Narodne novine'' 68/18, 110/18, 32/20) ustrojila i vodi evidenciju komunalne infrastrukture na području Općine Kamanje.  
Jedinstveni upravni odjel Općine Kamanje je zadužen da prati i evidentira svako daljnje stanje i promjenu na komunalnoj infrastrukturi obuhvaćene evidencijom komunalne infrastrukture te da se ista usklađuje sukladno odredbama Zakona o komunalnom gospodarstvu. 
Jedinstveni upravni odjel Općine Kamanje je zadužen da za svaku pojedinu komunalnu infrastrukturu unutar pojedine grupe pohranjuje i popratnu dokumentaciju kao dokaz o provedenim radnjama u evidentiranju komunalne infrastrukture.  
Jedna od pretpostavki učinkovitog upravljanja i raspolaganja imovinom je uspostava registra imovine kojim će se ostvariti transparentnost u upravljanju imovinom. Općina je imala do donošenje ove Strategije, Strategiju upravljanja nekretninama Općine Kamanje i sukladno toj strategiji Registar nekretnina. 
Općina Kamanje ima ustrojen Registar imovine, a isti se svakodnevno usklađuje.

4.7. [bookmark: _Toc137721372]Klasifikacija imovine

Koncept funkcionalne klasifikacije nekretnina, temeljen na pozitivnim međunarodnim i domaćim iskustvima u procesima unapređenja modela upravljanja imovinom jedinica lokalne samouprave, predstavlja bitnu smjernicu za definiranje politike ulaganja, korištenja, te ubiranja plodova od imovine.
Važnost klasifikacije ogleda se u činjenici što se za svaku grupu, odnosno klasifikacijsku skupinu nekretnina, posebno definiraju principi koji pojednostavljuju proces upravljanja, korištenja i raspolaganja nekretninama, te ga čine lako primjenjivim i konačno transparentnim za javnost.
Za svaku pojedinu jedinicu imovine unutar Registra imovine potrebno je odrediti njenu trenutnu funkciju (što ona zapravo trenutno je i za što se koristi te koje rezultate unutar te funkcije ona pokazuje), a nakon toga određuje se njena optimalna funkcija (pripada li zaista jedinica imovine funkciji u kojoj se nalazi i analiza realnog stanja gdje bi trebala pripadati).
Sljedeće aktivnosti koje JLS mora provesti kako bi uspješno upravljala imovinom su:
· izraditi nacrt klasifikacije sve imovine, odnosno podijeliti imovinu prema ABC klasifikaciji imovine,
· formulirati načela i ciljeve za svaku skupinu imovine,
· uvesti standarde za „potrošnju imovine“ za one subjekte kojima lokalna samouprava daje potporu,
· na sjednici Vijeća JLS potvrditi klasifikaciju i financijska načela/ciljeve kao dio cjelovitog plana upravljanja imovinom.
Imovinu možemo podijeliti na tri skupine:
A. obvezna imovina (za izravne potrebe JLS, odgovornost JLS određena Zakonom),
B. diskrecijska imovina (imovina s kojom JLS pruža podršku izvan svojeg obvezujućeg djelokruga),
C. imovina za ostvarenje prihoda (višak imovine).
Gledano iz perspektive financijskih ciljeva odnosno učinaka, svaka klasifikacijska skupina ima principe upravljanja:
A-obvezna imovina (Maksimiziranje efekata korištenja, minimiziranje troškova)
B-diskrecijska imovina (Minimiziranje subvencija)
C-prihodovna imovina (Maksimiziranje financijskog povrata)
Lokalne samouprave pružaju kako obveznu, tako i dobrovoljnu podršku različitim organizacijama. Zakoni pojedine funkcije jedinica lokalne samouprave jasno definiraju kao isključive ili podijeljene, i u skladu s time također određuju objekte koji su obvezni za jedinice lokalne samouprave. Ti objekti uključuju dječje vrtiće, socijalne stanove, vodovodnu i kanalizacijsku infrastrukturu, groblja, sportske objekte, kazališta, muzeje, knjižnice, parkove te neke druge. Glavno pitanje koje nije riješeno Zakonom jest koliko objekata podupire lokalna samouprava. Dok Zakon o lokalnoj i područnoj (regionalnoj) samoupravi navodi zadaće lokalnih samouprava, konkretne norme potrošnje imovine definiraju se kroz akte. No, lokalnim samoupravama daje se pravo da same postave te norme. Lokalna samouprava ima pravo samostalno donositi bitne odluke i uvoditi neke norme “potrošnje imovine” koju ta lokalna samouprava financira iz svoga proračuna.
U Registru imovine Općine Kamanje prikazana je ABC klasifikacija imovine. Podaci unutar Registra su uneseni na temelju izvadaka iz Katastra i Zemljišne knjige. Općina planira uskladiti Registar sa stvarnim stanjem na terenu, provjeriti i, po potrebi, izmijeniti i uskladiti portfelje i potportfelje unutar Registra, što će, u slučaju promjena, utjecati na promjenu trenutne funkcije i/ili optimalne funkcije pojedinih jedinica imovine, odnosno na ABC klasifikaciju imovine.

4.8. [bookmark: _Toc137721373]Izvještavanje o imovini

Preporuka za primjenu postupka izvještavanja o imovini je sljedeća: 
· uvesti oblik godišnjeg izvještaja o imovini lokalne samouprave  
Kao jedan od dokumenata upravljanja i raspolaganja imovinom, uz Strategiju upravljanja imovinom je i Godišnji plan upravljanja imovinom kojim se određuju kratkoročni ciljevi i smjernice upravljanja i raspolaganja te provedbene mjere u svrhu provođenja Strategije.

5. [bookmark: _Toc137721374]Vizija, ciljevi i smjernice upravljanja imovinom u razdoblju od 2023. do 2030. godine

5.1. [bookmark: _Toc137721375]Vizija

Vizija Općine Kamanje je sustavno, razvidno, optimalno i dugoročno održivo upravljanje imovinom u vlasništvu Općine Kamanje, temeljeno na načelima odgovornosti, javnosti, ekonomičnosti i predvidljivosti, koje je u službi postizanja gospodarskih, infrastrukturnih i drugih strateških razvojnih ciljeva i zaštite interesa Općine Kamanje, sa svrhom očuvanja imovine i njene važnosti za život i rad postojećih i budućih naraštaja.

5.2. [bookmark: _Toc137721376]Strateški cilj

Strateški cilj je, prema članku 2. Zakona o sustavu strateškog planiranja i upravljanja razvojem Republike Hrvatske dugoročni, odnosno srednjoročni cilj kojim se izravno podupire ostvarenje razvojnog smjera. 
Strateški cilj predstavlja prijelaz vizije u zadane okvire djelovanja, odnosno strateški cilj treba operacionalizirati strateško usmjerenje, uz racionalnu uporabu raspoloživih resursa.  
Ovom Strategijom definiraju se pristup i nove polazne osnove za gospodarenje i upravljanje imovinom u vlasništvu Općine Kamanje kroz jedan ključni, dugoročni strateški cilj:  
· održivo, ekonomično i transparentno upravljanje i raspolaganje imovinom u vlasništvu Općine Kamanje
5.3. [bookmark: _Toc137721377]Posebni ciljevi

U razdoblju od 2023. do 2030. godine određuju sljedeći posebni ciljevi:  
· učinkovito upravljanje nekretninama u vlasništvu Općine Kamanje 
· razvoj i unaprjeđenje sveobuhvatne interne evidencije pojavnih oblika imovine kojom upravlja Općina Kamanje
· nekretnine dovesti u stanje imovinsko-pravne, prostorno-planske i funkcionalno-tržišne sposobnosti 
· normativno urediti upravljanje i raspolaganje svim pojavnim oblicima nekretnina

5.4. [bookmark: _Toc137721378]Smjernice za ostvarivanje posebnih ciljeva

Prikaz smjernica za ostvarenje posebnih ciljeva u razdoblju od 2023. do 2030. godine:  
· konstantno ažuriranje postojećeg registra imovine, 
· usklađivati podatke u zemljišnim knjigama sa podacima u katastru radi utvrđivanja stvarnog stanja na terenu,  
· povezivanje evidentiranih nekretnina sa saznanjima o obuhvatu, statusu i njihovoj namjeni u odnosu na važeće dokumente prostornog uređenja,
· voditi brigu o interesima Općine Kamanje kao vlasnika nekretnina prilikom izrade prostorno planske dokumentacije, 
· težiti da što veći dio nekretnina bude aktiviran te tako povećati prihode Proračuna i ostvariti veću djelotvornost, 
· stjecati vlasništvo nekretnina namijenjenim za gradnju komunalne infrastrukture, 
· rješavati imovinsko-pravne odnose na nekretninama, kao osnovni preduvjet realizacije investicijskih projekata, 
· odluke o upravljanju nekretninama u vlasništvu Općine Kamanje temeljiti na najvećem mogućem ekonomskom učinku i održivom razvoju, 
· popisati sve nekretnine na kojima postoji suvlasništvo i gdje god je to moguće, zamijeniti suvlasničke omjere na pojedinim nekretninama ili provesti razvrgnuće suvlasničke zajednice, 
· poduzimanje aktivnosti da se zemljište koje je prostornim planom predviđeno za gradnju uređuje i priprema za izgradnju te da se njime dalje upravlja i raspolaže sukladno zakonskim odredbama i proračunskim sredstvima Općine, 
· upisati sve nerazvrstane ceste kao javno dobro u općoj uporabi i kao neotuđivo vlasništvo Općine Kamanje
· utvrditi namjenu nekretnina s kojima Općina Kamanje upravlja i raspolaže te ustrojiti evidenciju o ostvarenim prihodima i rashodima od upravljanja i raspolaganja nekretninama po svakoj jedinici nekretnine, kako bi se mogla utvrditi i pratiti učinkovitost upravljanja i raspolaganja nekretninama, 
· za nekretnine koje nisu u funkciji, poduzeti aktivnosti za stavljanje istih u funkciju prema utvrđenoj namjeni, 
· u proračunu osigurati sredstva za plaćanje svih režijskih troškova te za investicijsko održavanje objekata u vlasništvu Općine, kako bi se priveli svrsi i bili prikladniji za korištenje, 
· poduzeti aktivnosti za naplatu potraživanja vezanih uz zakup poslovnih prostora te aktivnije pratiti istek roka zaključenih ugovora i pravodobno poduzimati radnje u vezi s produljenjem ugovora o zakupu odnosno provedbi natječaja za zakup,
· propisati procedure kojima treba urediti poslove upravljanja i raspolaganja te ovlasti i nadležnosti zaposlenika te unaprijediti sustav unutarnjih kontrola pri upravljanju i raspolaganju nekretninama,
· redovito pregledavati imovinu radi nadgledanja i planiranja održavanja, 
· pratiti koristi i učinke od upravljanja imovinom, 
· donositi opće i pojedinačne akte glede upravljanja imovinom, 
· na službenoj internet stranici omogućiti pristup dokumentima upravljanja i raspolaganja imovinom u vlasništvu Općine, 
· čuvanje zapisa o nekretninama, 
· kontinuirano pratiti zakonske i podzakonske akte koji se odnose na raspolaganje i upravljanje imovinom.





















6. [bookmark: _Toc137721379]Zaključak

Strategija upravljanja imovinom je dugoročni akt koji je u službi postizanja gospodarskih, infrastrukturnih i drugih strateških razvojnih ciljeva i zaštite interesa Općine, sa svrhom očuvanja imovine i njene važnosti za život i rad postojećih i budućih naraštaja.  
Imovinu u vlasništvu Općine Kamanje karakterizira bogatstvo i raznolikost oblika, ali ponajviše razvojni potencijal koji treba biti usmjeren prema strateškim razvojnim prioritetima Općine.  
Upravljanje općinskom imovinom podrazumijeva donošenje odluka o njenom racionalnom korištenju i alokaciji generiranih učinaka od njene uporabe tj. korištenja namijenjenim općem dobru, uvažavajući načela dobrog gospodarstvenika i najbolje prakse. 
Uspješna implementacija svih posebnih ciljeva i smjernica za ostvarivanje posebnih ciljeva doprinijet će realizaciji strateškog cilja čiji su pokazatelji učinka jačanje konkurentnosti gospodarstva Općine Kamanje te ostvarivanje infrastrukturnih, socijalnih i drugih javnih ciljeva.  
Zaključno je važno istaknuti kako općinsko vlasništvo osigurava kontrolu nad prirodnim bogatstvima, kulturnom i drugom baštinom, trgovačkim društvima od posebnog interesa, nekretninama od investicijskog značaja, kao i drugim pojavnim oblicima imovine, odnosno resursima u vlasništvu Općine Kamanje te kako je Strategija upravljanja imovinom za razdoblje 2023.-2030. usmjerena ka sustavnom, razvidnom, optimalnom i dugoročno održivom upravljanju imovinom, temeljenom na načelima odgovornosti, javnosti, ekonomičnosti i predvidljivosti. 

